Καναβαύδης ο Γότθος

Ο Καναβαύδης, λατιν.: Cannabaudes, ή Κανναβάς (απεβ. το 271) ήταν ηγέτης τής Γοτθικής φυλής των Τερβίγγων τού 3ου αι., ο οποίος απεβίωσε σε μάχη εναντίον τού Ρωμαίου αυτοκράτορα Αυρηλιανού.

 Ο βίος του 
Τον 3ο αι., πολλοί γερμανικοί λαοί εισέβαλαν στη Ρωμαϊκή Αυτοκρατορία, και λεηλάτησαν τις παραμεθόριες περιοχές. Μεταξύ αυτών οι Γότθοι ήταν η μεγαλύτερη ομάδα, που διέσχισε τα Ρωμαϊκά σύνορα και λεηλάτησε τη Βαλκανική χερσόνησο. Επίσης επέδραμαν στις ακτές τού Εύξεινου Πόντου και τού Αιγαίου Πελάγους. Ο Αυτοκράτορας Αυρηλιανός, πρώην μάγιστρος τού ιππικού (magister equitum) τού Αυτοκράτορα Κλαύδιου Β΄ Γοτθικού, ο οποίος είχε αποβιώσει από πανώλη, ήταν απασχολημένος πολεμώντας τον αδελφό τού αποβιώσαντος Αυτοκράτορα, τον Κουιντίλλο, για τον ρωμαϊκό θρόνο και αργότερα πολεμώντας εναντίον των Βανδάλων και των Ιουθούγγων στην Ιταλία. Οι Τερβίγγοι υπό τον αρχηγό τους Καναβαύδη εκμεταλλεύτηκαν αυτή την κατάσταση, και κατέστρεψαν τις επαρχίες τού κάτω Δούναβη, και λεηλάτησαν ορισμένες πόλεις.

Στην πορεία του προς την Ανατολή για την επανένταξη τής αυτοκρατορίας τής Παλμύρας στη Ρωμαϊκή Αυτοκρατορία, ο Αυρηλιανός έδιωξε τούς Τερβίγγους από τη Ρωμαϊκή Αυτοκρατορία, και σε αντίθεση με άλλους πριν από αυτόν, τούς ακολούθησε επάνω από τον Δούναβη. Στη μάχη που ακολούθησε, ο Καναβαύδης απεβίωσε μαζί με 5.000 από τούς άνδρες του.

Γι' αυτή τη νίκη ο Αυρηλιανός έλαβε το επώνυμο Γοτθικός Μάξιμος. Στον θρίαμβό του μετά τη νίκη του επί τής αυτοκρατορίας τής Παλμύρας, παρέλασαν Γότθες γυναίκες ντυμένες Αμαζόνες, και ένα άρμα που το έσερναν τέσσερα ελάφια, το οποίο λέγεται ότι ανήκε στον Καναβαύδη.

Παρά τη νίκη του επί των Καναβαύδων, ο Αυρηλιανός εγκατέλειψε την επαρχία τής Δακίας, η οποία κατοικούνταν από βαρβαρικές φυλές, όπως οι Γότθοι.

Μέσω των στρατιωτικών του επιτευγμάτων, ο Αυρηλιανός απέτρεψε περαιτέρω Γοτθικές εισβολές σε Ρωμαϊκά εδάφη για έναν αιώνα.

Ενώ ορισμένοι ιστορικοί αποκαλούν τον Καναβαύδη βασιλιά των Γότθων, άλλοι θεωρούν ότι ήταν μόνο ένας από τους πιο ισχυρούς ηγέτες των Γότθων.

Η μόνη αρχαία πηγή που αναφέρει το όνομά του, είναι η Historia Augusta, η οποία δεν είναι γενικά αξιόπιστη πηγή. Παρ' όλα αυτά, ο Καναβαύδης θεωρείται ιστορικό πρόσωπο από τούς περισσότερους ιστορικούς. Μερικοί ιστορικοί θέλουν να ταυτίσουν τον Κανναβαύδη με τον Κνίβα,  τον Γότθο ηγέτη που είχε νικήσει και σκοτώσει τον Αυτοκράτορα Δέκιο στη Μάχη τής Αβρίττου 20 χρόνια ενωρίτερα, ενώ άλλοι ιστορικοί υποθέτουν ότι ήταν γιος τού Κνίβα.

 Σημειώσεις 

 Αρχαίες πηγές 
 Historia Augusta, vita Aureliani.

 Σύγχρονη βιβλιογραφία 
 Wolf von Barloewen: Geschichte der Germanen bis 376 n.Chr., στο: Wolf von Barloewen [επιμ.]: Abriss der Geschichte antiker Randkulturen, Oldenbourg, Μόναχο 1961.
 Timothy Barnes : Οι πηγές της Historia Augusta, Επιμ. Latomus, Βρυξέλλες 1978.
 Thomas Burns: Ιστορία των Οστρογότθων, Indiana University Press, Μπλούμινγκτον 1984.
 Thomas Gerhardt, Udo Hartmann: Fasti, Die germanischen Herrscher, στο: Klaus-Peter Johne [επιμ.]: Die Zeit der Soldatenkaiser, Βερολίνο 2008, σελ. 1192-1198.
 Andreas Goltz: Die Völker an der mittleren und nordöstlichen Reichsgrenze, στο: Klaus-Peter Johne [επιμ.]: Die Zeit der Soldatenkaiser, Βερολίνο 2008, σελ. 449-464.
 Edmund Groag : Domitius [36] Aurelian, Realencyclopädie der Classischen Altertumswissenschaft V 1, Στουτγάρδη 1903, σελ. 1347-1419.
 Udo Hartmann: Claudius Gothicus und Aurelian, στο: Klaus-Peter Johne [επιμ.]: Die Zeit der Soldatenkaiser, Βερολίνο 2008, σελ. 297-324.
 Πίτερ Χέδερ : Οι Γότθοι, Μπλάκγουελ, Οξφόρδη, Κέιμπριτζ/Μασαχουσέτη 1996.
 Michael Kulikowski: Οι Γοτθικοί Πόλεμοι της Ρώμης, Cambridge University Press, Cambridge ua 2007.
 Bruno Rappaport: Die Einfälle der Goten in das Römische Reich bis auf Constantin, Hirschfeld, Λειψία 1899.
 Αλάρικ Γουάτσον: Ο Αυρηλιανός και ο τρίτος αιώνας, Λονδίνο, Νέα Υόρκη 1998.
 Herwig Wolfram : Die Goten, Beck, Μόναχο ³1990.
 Herwig Wolfram: Kniva, Reallexikon der Germanischen Altertumskunde 17, Walter de Gruyter, Βερολίνο, Νέα Υόρκη 2001, σελ. 34-37.
 Herwig Wolfram: Die Goten und ihre Geschichte, Beck, Μόναχο ²2005.
 Herwig Wolfram: Gotische Studien, Beck, Μόναχο 2005.

 Δείτε επίσης 
 Θερβίγγοι
 Κρίση του 3ου αιώνα
 Αυρηλιανός Ρωμαίος Αυτοκράτορας
 Κνίβας ο Γότθος

Κατηγορία:Γότθοι